*Projekts*

Rīgā

\_\_.10.2011. Nr.\_\_\_\_\_\_

**Saeimas** **Izglītības, kultūras un zinātnes komisijai**

*Par UNESCO Latvijas Nacionālās komisijas*

*finansējumu 2012.gadā*

Ministru kabinets iepazinās ar Saeimas Izglītības, kultūras un zinātnes komisijas 2011.gada 20.septembra vēstuli Nr.9/5-2-n/60-2011 par UNESCO Latvijas Nacionālās komisijas finansējumu 2012.gadā un tai pievienoto Apvienoto Nāciju Izglītības, zinātnes un kultūras organizācijas Latvijas Nacionālās komisijas ģenerāldirektores D. Baltiņas 2011. gada 25.augusta vēstules Nr.3.2./131 kopiju, kurā tiek lūgts rast iespēju palielināt UNESCO Latvijas Nacionālajai komisijas finansējumu līdz 76 000 latu 2012. gadā darbinieku atalgojumam, administratīvās darbības nodrošinājumam un materiāltehniskās bāzes atjaunošanai.

Apvienoto Nāciju Izglītības, zinātnes un kultūras organizācijas Latvijas Nacionālās komisijas likuma 9.panta trešā daļa noteic, ka valsts budžeta finansējums komisijas darbības nodrošināšanai tiek piešķirts gadskārtējā valsts budžeta likuma noteiktajā apmērā no Kultūras ministrijas īpaši šim mērķim izveidotas apakšprogrammas. Tādējādi UNESCO Latvijas Nacionālās komisijas budžets ir noteikta daļa no Kultūras ministrijas kā resora kopējā budžeta.

 2012. gadā Kultūras ministrijas bāzes izdevumos UNESCO Latvijas Nacionālajai komisijai noteiktais finansējums ir 36 186 lati. Tas nozīmē, ka, atbalstot lūgumu, UNESCO Latvijas Nacionālās komisijas darbības nodrošināšanai: 2012.gadā papildus būtu nepieciešams finansējums 39 814 latu apmērā, bet 2013.gadā un 2014.gadā attiecīgi - 29 814 latu apmērā ik gadu.

Šā brīža valsts fiskālajā situācijā, kad ir jāturpina veikt fiskālās konsolidācijas pasākumus, papildu valsts budžeta finansējuma piešķiršanas iespējas ir ļoti ierobežotas. Tādējādi jautājums par papildu nepieciešamo finansējumu UNESCO Latvijas Nacionālajai komisijai 39 814 latu apmērā ir izskatāms Ministru kabinetā likumprojekta „Par valsts budžetu 2012.gadam” sagatavošanas laikā.

Vienlaikus, ņemot vērā UNESCO Latvijas Nacionālās komisijas lielo ieguldījumu Latvijas tēla spodrināšanā un salīdzinoši nelielo papildu nepieciešamā finansējuma apjomu pret UNESCO Latvijas Nacionālās komisijas būtisko ieguldījumu Latvijas sabiedrības attīstībā, sekmējot pasaules valstu intelektuālo sadarbību izglītībā, zinātnē un kultūrā un popularizējot Latvijas sasniegumus šajās jomās, Kultūras ministrija, gatavojot 2012. gada valsts budžeta projektu, ņems vērā UNESCO Latvijas Nacionālās komisijas izteikto lūgumu papildu finansējuma piešķiršanai un aktualizēs to Ministru kabineta sēdē, kurā tiks lemts par likumprojektu „Par valsts budžetu 2012.gadam”.

Ministru prezidents V.Dombrovskis

Iesniedzējs: Kultūras ministre S.Ēlerte

Vīza: Valsts sekretāre S.Zvidriņa

2011.10.07. 15:27

336

Jolanta Treile

67330245

Jolanta.Treile@km.gov.lv

Diāna Vīksne

67330256, fakss 67330295

Diana.Viksne@km.gov.lv